СЪОБЩЕНИЕ НА КОМИСИЯТА ДО СЪВЕТА относно статута на наблюдател в Международния център за синхротронно излъчване за експериментална наука и приложения в Близкия изток (SESAME) за Европейския съюз /* COM/2015/065 final */





Статут на наблюдател в SESAME за Европейския съюз Резюме SESAME (Synchrotron-light for Experimental Science and Applications in the Middle East – Синхротронно излъчване за експериментална наука и приложения в Близкия изток)[1] е международен център за научни изследвания и високи технологии със седалище в Йордания. Той е уникално начинание, създадено с цел да се използва научната дипломация за насърчаването на култура на мир и сътрудничество в Близкия изток в по-широк план[2]. Членове на SESAME са Бахрейн, Египет, Израел, Иран, Йордания, Кипър, Пакистан, Палестина и Турция, а Бразилия, Китай, Кувейт, Руската федерация, САЩ, Швейцария, Япония, както и няколко държави — членки на ЕС (Германия, Гърция, Испания, Франция, Италия, Португалия, Швеция и Обединеното кралство), имат статут на наблюдатели. 1. Контекст SESAME е създаден през 2004 г. под егидата на ЮНЕСКО с цел да се използва научната дипломация за насърчаването на култура на научно сътрудничество в Близкия изток в по-широк план. 45 лауреати на Нобелова награда подкрепиха проекта в отворено писмо. Проектът беше разработен като научна инициатива и има истинска научна стойност. SESAME насърчава високите научноизследователски и технологични постижения в региона и предотвратява или обръща посоката на изтичането на мозъци. Същевременно той изгражда научни и културни мостове между многообразните общества и допринася за култура на мира чрез международно сътрудничество в науката. SESAME създава мотивираща научна среда, която насърчава най-добрите учени и специалисти в областта на технологиите от този регион да остават в него или да се завръщат, ако са се преместили на друго място. Той предоставя платформа за сътрудничество с учени от Европа и други страни. Днес SESAME е един от малкото проекти в региона на Близкия изток, в които се насърчава транснационалният диалог. SESAME може да окаже много положително въздействие върху региона в научно и социално-икономическо отношение, тъй като едно синхротронно съоръжение има много голям потенциал за иновации и може да осигури бърза възвръщаемост на инвестициите. Вече над 200 учени от региона използват SESAME (т.е. наличните досега съоръжения). Очаква се SESAME да влезе в пълна експлоатация през 2016 г., при условие че необходимото капиталово финансиране за завършване на строителството му бъде осигурено по график. Понастоящем годишният оперативен бюджет на SESAME е 3,2 млн. щатски долара, като се очаква да нарасне на около 6 млн. щатски долара след влизането в пълна експлоатация. 2. ангажимент и принос на Европейския съюз в sesame SESAME е единствена по рода си международна научна инициатива в Близкия изток, създадена благодарение на приноса на Германия и други държави — членки на ЕС[3]. Създаването на SESAME беше вдъхновено от примера на CERN — един от европейските пионери в използването на науката като начин за насърчаване на култура на сътрудничество, надхвърляща границите на науката. Следвайки този пример, SESAME се стреми да насърчава високите научни и технологични постижения в Близкия изток и да изгражда мостове между многообразните общества чрез международно сътрудничество в науката. Досега инициативата SESAME получи много силна подкрепа от учени и правителства в целия ЕС и извън него. От държавите — членки на ЕС, Кипър е пълноправен член на SESAME, а осем други държави — членки на ЕС, участват в заседанията на Съвета на SESAME като наблюдатели. SESAME използва експертния опит, техническата помощ и оборудването, предоставени от европейски лаборатории — партньори (синхротронните инсталации от Германия, Франция, Италия, Обединеното кралство, Швеция, Испания и Швейцария допринесоха в значителна степен за този проект с работна ръка и ресурси). Европейската комисия многократно изразяваше своята подкрепа за SESAME, като през годините нейният принос за проекта беше над 10 млн. евро: по 7-та рамкова програма (5 млн. евро подкрепа от CERN-EC за магнитите за SESAME[4]), 5 млн. евро по двустранни програми за финансова помощ между ЕС и Йордания, както и специфични научноизследователски проекти (напр. LinkSCEEM 1 и 2[5]). Основният технически принос на ЕС за SESAME е системата от магнити за главния му натрупващ пръстен и това се смята за катализатор на реализацията на SESAME. Намирането на необходимото капиталово финансиране беше огромно предизвикателство за SESAME. В тази връзка приносът на Комисията и на държавите — членки на ЕС, беше от жизненоважно значение за осигуряване на изпълнението на инициативата. 3. ЕС следва да се стреми да получи статут на наблюдател в SESAME На 27 март 2014 г. службите на Европейската комисия получиха официална покана от Съвета на SESAME, с която ЕС се поканва да стане наблюдател в SESAME. Процедурата изисква да се изпрати писмо до генералния директор на ЮНЕСКО, с което да се потвърди, че Съюзът приема устава на SESAME и да бъде уведомен генералният директор, че Съюзът иска да стане наблюдател. След получаването на това писмо Съветът на SESAME ще бъде поканен да гласува. Въз основа на досегашното добро сътрудничество се очаква Съветът на SESAME да подкрепи искането на Съюза. Статутът на наблюдател в SESAME не дава право на глас. Този статут обаче има следните предимства: наблюдателите участват в изпълнителния орган на Центъра – т.е. в Съвета, могат да представят точки за включване в дневния ред и предложения за обсъждане на заседанията на Съвета, техните граждани могат да заемат длъжности в SESAME и, когато е възможно, поканите за участие в търг за закупуването на оборудване и материали са ограничени до производители и изпълнители, намиращи се на територията на членовете и наблюдателите. Членовете заплащат ежегодно финансови вноски, докато наблюдателите не са длъжни да правят такива финансови вноски. SESAME несъмнено притежава голям потенциал да допринесе за високи научни постижения и за научна дипломация в по-широк план в региона, като насърчава научното сътрудничество между ЕС, Близкия изток и разширеното съседство на ЕС. Чрез научната дипломация международното сътрудничество в областта на научните изследвания и иновациите може да се използва като инструмент за „мека сила“ и като механизъм за подобряване на отношенията с ключови държави и региони. Научната дипломация може да подкрепи усилията на ЕС при управлението на кризи и изграждането на мира[6]. Освен това се очаква SESAME, като широко достъпно „съоръжение за научни потребители“, да има широко социално-икономическо въздействие. SESAME насърчава ключовите фактори за иновации, като например трансфер на технологии, развитие на уменията и на човешкия капитал, академичен обмен, обучение на изследователи, съвместни действия в областта на научноизследователската и развойната дейност. По този начин SESAME спомага за реинтеграцията на региона в глобалните социално-икономически процеси, като насърчава знанията и иновациите за развитието на проспериращ и стабилен Близък изток. ЕС инвестира значителни средства в научноизследователското и научното сътрудничество в региона, и по-специално в SESAME[7]. Затова Европейската комисия смята, че стремежът на ЕС да получи статут на наблюдател в SESAME: ще бъде адекватно отражение на значителното участие и принос от страна на ЕС в инициативата. Основните и бързо развиващите се участници от световен мащаб, действащи в региона, имат статут на наблюдатели в проекта (САЩ, Русия, Китай, Бразилия и други); ще увеличи видимостта на ЕС в световен мащаб и ще повиши международния профил на Съюза като важен допринасящ фактор за високи научни постижения и развитие в региона; · ще допринесе за създаването на работни места, за растеж и стабилност в региона; ще засили трансфера на технологии и иновациите в региона; ще демонстрира водеща роля в глобалното научно сътрудничество в съответствие със своите водещи принципи, устойчивото развитие и взаимното уважение между хората; ще даде на Съюза добър пример за добре функциониращ инструмент за научна дипломация; ще повиши видимостта на проекта и в резултат на това ще мобилизира допълнителна подкрепа от други регионални заинтересовани страни. 4. заключения Въз основа на гореизложените елементи Европейската комисия смята, че с получаването на статут на наблюдател в SESAME EС значително ще увеличи видимостта и влиянието си. Комисията приканва Съвета да одобри изложения по-горе подход и да я подкрепи при подготовката на действия за получаването от ЕС на статут на наблюдател в SESAME. [1] Синхротроните използват светлина (светлинни снопове), която се простира извън видимата част на спектъра (в инфрачервения, ултравиолетовия, рентгеновия спектър и извън тези граници) с цел изследване на материята (от биологични клетки до атоми). Синхротроните се използват за широка гама от приложения – инфрачервена образна диагностика на заболяванията, разработване на фармацевтични продукти, повишаване на ефективността на слънчевите клетки, улавяне на CO2, оценяване на археологически артефакти и др. [2] http://www.sesame.org.jo/sesame/about-us/what-is-sesame.html [3] Идеята да се разположи международен синхротронен светлинен източник в Близкия изток, като се използват компонентите на машината BESSY I (Berlin Electron Storage Ring Company for Synchrotron Radiation — Берлинско дружество за натрупващи пръстени за електрони за синхротронно излъчване), беше предложена от германски и международни учени в края на 90-те години на ХХ в. Германското правителство се съгласи да дари компонентите на BESSY I на SESAME в Йордания и те пристигнаха там през юни 2002 г. [4] cessamag.web.cern.ch [5] www.linksceem.eu [6] Доклад за изпълнението на стратегията за международно сътрудничество в областта на научните изследвания и иновациите (COM(2014)567). [7] Досегашният финансов принос на ЕС в SESAME възлиза на повече от 12 млн. евро, в допълнение към значителните вноски в натура от страна на държавите — членки на ЕС.